SATV hou konferensie in Nelson Mandelabaai | Netwerk24
SATV hou konferensie in Nelson Mandelabaai
Deur Lourens Schoeman 24 April 2018 18:59
Dit is pas bekend gemaak dat Nelson Mandelabaai die gasheer van die Suid-Afrikaanse Toerismevereniging (SATV) se 2018-konferensie van 23 tot 25 Julie sal wees.
Volgens David Frost, uitvoerende hoof van die SATV, sal afgevaardigdes van die toerismebedryf in die Sun Boardwalk-konferensiesentrum byeenkom om pertinente sake wat die bedryf raak, te bespreek. Die tema van die konferensie is "Transforming Geographical Spread".
"Die tema van die konferensie is gerig op die vyf-uit-vyf-strategie van SA Toerisme wat fokus op die bereikbaarheid van bestemmings en die geografiese verspreiding van toeriste.
"Verder kan Nelson Mandelabaai Toerisme (NMBT) die stad aan onder meer die bedryf se besluitnemers en die media as 'n wêreldklas, bekostigbare en bereikbare bestemming bekendstel," sê Frost.
"Die stad het 'n lewendige toerismebedryf met produkontwikkeling en 'n aanbod wat dit die ideale plek vir 'n toerismekonferensie maak."
Mandlakazi Skefile, hoof van NMBT, sê dié organisasie is opgewonde om betrokke te wees by so 'n gebeurtenis wat die toerismebedryf direk beïnvloed, en die positiewe veranderinge wat dit tot gevolg kan hê danksy die samewerking tussen die rolspelers en besluitnemers in die bedryf.